AARHUS: Kransekagerne var købt og talerne forberedt.

Men slukørede politikere og letbane-ansatte måtte lørdag 23. september indstille sig på, at Aarhus Letbane ikke kom ud at køre med passagerer.

Trafikstyrelsen havde forbudt det.

Nu må politikere, letbane-ansatte og alle andre i Aarhus indstille sig på endnu en forsinkelse.

I en pressemeddelelse skriver Aarhus Letbane, at banen ikke kommer til at åbne inden for de 5-8 uger efter aflysningen, som Trafikstyrelsen havde stillet i udsigt.

Ifølge pressemeddelelsen er Trafikstyrelsen nu indstillet på at godkende letbanens tog. Det samme gælder infrastrukturen - altså skinner, kørestrøm med mere.